Љубим те душо!
Војислав Илић 

Љубим те душо!

Сумрачак пада; тишина се свија,

У милу тоне васиона сва;

Вечерња звезда трепери и сија:

Весело све је - само нисам ја!

Немир ми стискô уморене груди,

Несрећно срце што љубити зна!

Кроз тиха поља срдашце ми жуди

Далеко тамо, у бајнији свет:

Да злато своје иза санка буди

Уз гласак фруле, уз уздисај клет...

Ил' да јој шапне поветарцем благим:

Љубим те, душо, више него свет!

1880

Извори 

 Војислав Илић: Целокупна дела, Библиотека српских писаца, Народна просвета.

Војислав Илић